ΟΜΗΡΟΥ ΙΛΙΑΔΑ

Χ 247-394

**Στόχοι**: οι μαθητές:

* να κατανοήσουν το περιεχόμενο της ενότητας
* να κατανοήσουν την προώθηση του μύθου με τον θάνατο του Έκτορα
* να ορίσουν τον τόπο και τον χρόνο δράσης των προσώπων
* να παρακολουθήσουν την κορύφωση και το τέλος της αριστείας του Αχιλλέα
* να παρακολουθήσουν τη μονομαχία Αχιλλέα- Έκτορα ως τη σύγκρουση των δύο κορυφαίων ηρώων των αντίπαλων στρατών, Αχαιών και Τρώων
* να διακρίνουν τις φάσεις της μονομαχίας και να σχηματίσουν το τυπικό της ομηρικής μονομαχίας
* να αντιληφθούν τη δραματικότητα της σύγκρουσης των δύο ηρώων μέσα από τα λόγια τους και τη χρήση παρομοιώσεων
* να κατανοήσουν το ήθος των δύο ηρώων μέσα από τη δράση και τους λόγους τους
* να εντοπίσουν την τεχνική της προειδοποίησης / πρόληψης και τον λειτουργικό της ρόλο
* να κατανοήσουν το μοτίβο της επώνυμης ανδροκτασίας στην *Ιλιάδα* μέσα από τη σύγκριση των θανάτων του Πάτροκλου και του Έκτορα
* να κατανοήσουν τη σημασία του επεισοδίου της μονομαχίας Αχιλλέα- Έκτορα μέσα στην *Ιλιάδα*.

### Επεξεργασία του κειμένου:

**1. Ανάγνωση της ενότητας.**

**2. Ποιο είναι το θέμα της ενότητας;** (τίτλος: Η μονομαχία Αχιλλέα-Έκτορα και ο θάνατος του Έκτορα)

**3. Σε ποιον τόπο / σημείο δρουν τα πρόσωπα της ενότητας και ποια μέρα;** (250: μπροστά στα τείχη της Τροίας – 27η μέρα / τέταρτη μέρα μάχης)

**4. Να διακρίνετε τις φάσεις της μονομαχίας.** (α) 247-272: τυπικός διάλογος πριν από τη μονομαχία – β) 273-329: διαδοχικά χτυπήματα των αντιπάλων και θανατηφόρος τραυματισμός του Έκτορα – γ) 330-360: διάλογος μετά τη μονομαχία: 1) 330-336: επινίκια καυχησιολογία του Αχιλλέα, 2) 337-343: παράκληση του Έκτορα, 3) 344-354: άρνηση του Αχιλλέα, 4) 355-360: προφητεία του Έκτορα για τον θάνατο του Αχιλλέα – δ) 361-363: θάνατος του Έκτορα – ε) 364-366: τελευταίος λόγος του νικητή – στ) 367-375 : σκύλευση του νεκρού – τελευταία υποενότητα: 376-394: λόγος του Αχιλλέα προς τους Αχαιούς)

**5. Ποιο είναι το θέμα του διαλόγου των δύο ηρώων πριν από τη μονομαχία και τι στάση κρατά ο καθένας;** (247-272: θέμα: η τύχη του νεκρού σώματος του ηττημένου – α) Έκτορας: 247-259 : αφού ξαναβρίσκει την αγωνιστική του διάθεση, ζητάει από τον Αχιλλέα να συμφωνήσουν να σεβαστεί ο νικητής το σώμα του ηττημένου / σημασία για τον ομηρικό ήρωα η τύχη του νεκρού / βλ. σχόλια στ. 253 και 256-259 σχολ. εγχ. – ήθος: ευγένεια, αξιοπρέπεια, ιπποτική αντιμετώπιση – β) Αχιλλέας: 260-272: αρνείται τη συμφωνία / 262-264: σχήμα του αδυνάτου / το θέμα αυτό θα προκαλέσει δραματικότητα στη συμπεριφορά του ήρωα, που θα τον οδηγήσει στην ύβρη – προκαλεί τις πολεμικές ικανότητες του Έκτορα και εκφράζει την εκδικητική του διάθεση – ήθος: σκληρός, άγριος, ανελέητος, γεμάτος θυμό και μίσος)

**6. Πώς εξελίσσεται η καθεαυτή μονομαχία;** (βλ. εικόνα 36 σ. 141σχολ. εγχ. – 273-329: ο Αχιλλέας ρίχνει το κοντάρι του ενάντια στον Έκτορα, αλλά αστοχεί / η Αθηνά παίρνει το κοντάρι και του το δίνει πίσω / εύνοια και πρακτική βοήθεια προς τον ήρωα / ανθρωπομορφισμός – ο Έκτορας αναθαρρεύει από την αστοχία του Αχιλλέα και του μιλά ανάλογα, και ρίχνει το ακόντιό του προς τον αντίπαλο / και οι δύο ήρωες πριν από τις επιθέσεις προσπαθούν με λόγια να ρίξουν ο ένας το ηθικό του άλλου – το κοντάρι του Έκτορα βρίσκει την ασπίδα του Αχιλλέα και αποκρούεται μακριά – ο Έκτορας δυσανασχετεί, αρχίζει να νιώθει φόβο, φωνάζει τον Διήφοβο να του φέρει το ακόντιο / < διάκριση φάσεων της μονομαχίας με κριτήριο την άγνοια και τη γνώση του Έκτορα για την κατάστασή του : 247-295 : άγνοια του Έκτορα – όταν αντιλαμβάνεται την απάτη της Αθηνάς → 296-366: γνώση του Έκτορα ˃ – ο Έκτορας, μονολογώντας, εκφράζει την απογοήτευσή του από τη στάση των θεών, και τη μελαγχολία του, καθώς συνειδητοποιεί ότι ήρθε η ώρα του θανάτου του / συνέργεια μοίρας και θεών, όμως αμέσως ξαναβρίσκει τον ηρωικό του εαυτό και αποφασίζει να αγωνιστεί μέχρι τέλους για την υστεροφημία του / αξία για τον ομηρικό ήρωα – ο Έκτορας βγάζει το ξίφος και επιτίθεται ορμητικά στον Αχιλλέα – 308-311: ομηρική παρομοίωση: α) 308-310: αναφορικό μέρος – β) 311: δεικτικό μέρος – γ) κοινός όρος: η ορμητική καθοδική πορεία – ο Αχιλλέας, γεμάτος θυμό, ορμά και αυτός, καλύπτοντας με την ασπίδα του το στήθος, σκύβοντας μπροστά το κεφάλι του με την περικεφαλαία, που ανέμιζε η μακριά φούντα της στον αέρα / λεπτομέρεια, και κραδαίνοντας στο δεξί του χέρι το κοντάρι με τη χάλκινη αιχμή / λεπτομέρεια / εικόνα ζωντανή, παραστατική, γεμάτη κίνηση, ορμή, ένταση, και λάμψη από τα όπλα – 317-319: παρομοίωση: α) 317-318: αναφορικό μέρος – β) 319: δεικτικό μέρος – γ) κοινός όρος: η ένταση της λάμψης → δύναμη και μεγαλείο του Αχιλλέα – καθώς ορμά, ο ήρωας ψάχνει να βρει στο σώμα του Έκτορα ακάλυπτο σημείο από τη δική του πανοπλία / βλ. σχόλιο στ. 321 σχολ. εγχ., ρίχνει το κοντάρι του και τον πετυχαίνει στην κλείδωση του λαιμού, τραυματίζοντάς τον θανάσιμα – ο Έκτορας σωριάζεται στη γη)

**7. Ποιο είναι το θέμα του διαλόγου των δύο ηρώων μετά τη μονομαχία;** (πάλι η τύχη του νεκρού σώματος του ηττημένου → σημασία που έδιναν οι ομηρικοί ήρωες)

**8. Πώς μιλάει ο Αχιλλέας στον Έκτορα στην επινίκια καυχησιολογία του;** (330-336: τον ειρωνεύεται για τον θάνατο του Πάτροκλου – περιαυτολογεί για την ανδρεία του – τον βρίζει – καυχιέται για τη νίκη του – απειλεί τον Έκτορα ότι το σώμα του θα το φάνε τα σκυλιά – ήθος: μιλάει ήρεμα, με αίσθημα ικανοποίησης ότι εκπλήρωσε το χρέος του, τα λόγια του όμως είναι σκληρά, προσβλητικά για τον Έκτορα, με άσβηστο ακόμη μίσος και οργή)

**9. Τι απαντά ο Έκτορας στον Αχιλλέα;** (337-343: επιθανάτια παράκληση: ο Αχιλλέας να σεβαστεί το σώμα του και να το παραδώσει στους δικούς του / προειδοποίηση για τα λύτρα του Πρίαμου→ εξέλιξη του έπους – αυτοί θα το κηδέψουν στην πυρά / αναχρονισμός – ήθος: αγωνία για το σώμα του)

**10. Ποια είναι η απάντηση του Αχιλλέα;** (344-354: βρίζει τον Έκτορα – εύχεται να μπορούσε να φάει ωμές τις σάρκες του – δε θα δεχτεί λύτρα από τον Πρίαμο / βλ. σχόλιο στ. 345κ.ε. σχολ. εγχ. – επαναλαμβάνει την απειλή ότι το σώμα του θα το φάνε τα αγρίμια – ήθος: μιλάει με μεγάλο θυμό και μίσος, σκληρότητα και αγριότητα – πρωτόγονα συναισθήματα – φτάνει στην υπερβολή και την ύβρη – επισύρει αρνητική κριτική για τη στάση του)

**11. Ποια είναι τα τελευταία λόγια του Έκτορα;** (355-360: ως μελλοθάνατος προφητεύει τον θάνατο του Αχιλλέα από τον Απόλλωνα και τον Πάρη μπροστά στις Σκαιές Πύλες / σύνδεση με το παρελθόν της *Ιλιάδας*, ραψ. Ζ, και με ένα μέλλον μετά το τέλος της *Ιλιάδας* / ως τιμωρία του από τους θεούς για την ύβρη που διαπράττει τώρα / βλ. σχόλιο στ. 358-360 σχολ. εγχ. / προειδοποίηση-προδρομή / στην *Αιθιοπίδα* – ήθος: μελαγχολική διάθεση – προώθηση του μύθου: θάνατος Πάτροκλου → θάνατος Έκτορα → θάνατος Αχιλλέα)

**12. Σχολιασμός των στίχων 361-363.** (μοιρολόι της ψυχής / προσωποποίηση, για τα νιάτα και την αρετή του νεκρού πολεμιστή και κάθοδός της στον Άδη – πβ. και Π 855-857 / επανάληψη στίχων)

**13. Ποια είναι τα τελευταία λόγια του Αχιλλέα;** (364-366: δέχεται ήρεμα και μελαγχολικά τον θάνατό του, που θα έρθει)

**14. Πώς αντιμετωπίζουν οι Αχαιοί τον νεκρό Έκτορα;** (367-375 : ο Αχιλλέας σκυλεύει τον Έκτορα, αφαιρώντας του την δική του προηγούμενη πανοπλία – οι άλλοι Αχαιοί πλησιάζουν και με τα ακόντιά τους τρυπούν το σώμα του Έκτορα, κάνοντας ειρωνικά σχόλια – κακοποίηση του νεκρού / σκληρή και απάνθρωπη σκηνή / από την προϊλιαδική παράδοση)

**15. Τι ζητάει ο Αχιλλέας από τους Αχαιούς στους στίχους 376-394;** (προτρέπει να περικυκλώσουν την πόλη της Τροίας με τα άρματά τους – προέχει όμως η κηδεία του Πάτροκλου, που κείτεται άταφος στο στρατόπεδο / δεν μπορεί να χαρεί τον θρίαμβό του – εκφράζει αιώνια αισθήματα φιλίας για τον νεκρό σύντροφο και συμπολεμιστή του – προτρέπει τέλος , με ύφος περήφανο, τους Αχαιούς να σηκώσουν το σώμα του Έκτορα και ψάλλοντας νικητήριο παιάνα να επιστρέψουν στα πλοία τους)

**16. Συγκεφαλαίωση του ήθους του Έκτορα και του Αχιλλέα.** (Έκτορας: με ευγένεια και ιπποτική στάση στην πρότασή του για το σώμα του νεκρού – κατά τη διεξαγωγή της μονομαχίας, παίρνει θάρρος από την αστοχία του Αχιλλέα, αλλά μετά τη δική του αστοχία θυμώνει, αρχίζει να φοβάται, νιώθει απογοήτευση από την απάτη της Αθηνάς και μελαγχολία για τον επικείμενο θάνατό του, στο τέλος ξαναβρίσκει τον ηρωικό του εαυτό και θέλει να αγωνιστεί μέχρι τέλους για την υστεροφημία του – ορμά στον Αχιλλέα και πέφτει νεκρός από το χτύπημα του αντιπάλου του – ο λόγος του πριν, κατά και μετά τη μονομαχία έχει αξιοπρέπεια, ανθρωπιά και κάποια μελαγχολική διάθεση – Αχιλλέας: με μεγαλείο και δύναμη, με άγρια έχθρα, θυμό, μίσος, εκδικητική διάθεση – ορμητικός, σκληρός, άγριος, ανελέητος – καυχιέται για τη νίκη του, με την ηρεμία της ικανοποίησης ότι εκπλήρωσε το χρέος του, αλλά σκληρός, προσβλητικός και απάνθρωπος προς τον μελλοθάνατο Έκτορα και το επιθανάτιο αίτημά του – κλιμακώνεται η σκληρότητα και η αγριότητα του, φτάνει στην ωμότητα, υπερβολή, ύβρη – επισύρει αρνητική κριτική για τη συμπεριφορά του – στο τέλος, δέχεται ήρεμα και μελαγχολικά τον δικό του θάνατο, που θα έρθει σύντομα – ολοκληρώνει τη νίκη του με τη σκύλευση του Έκτορα – γεμάτος ικανοποίηση και περηφάνια καλεί τους συμπολεμιστές του να επιστρέψουν στα πλοία, για να φροντίσει για την κηδεία του αγαπημένου του φίλου)

**17. Ποιες ομοιότητες και διαφορές υπάρχουν ανάμεσα στον θάνατο του Πάτροκλου και τον θάνατο του Έκτορα;** (μοτίβο της επώνυμης ανδροκτασίας / ομοιότητες: α) σκοτώνονται από τον σπουδαιότερο αντίπαλο – β) με τη βοήθεια κάποιου θεού – γ) προλέγουν τον προσεχή θάνατο του αντιπάλου τους – δ) φοράνε την ίδια πανοπλία, του Αχιλλέα – ε) σκοτώνονται από κοντάρι – στ) οι νικητές τους καυχιούνται – ζ) υφίστανται σκύλευση / διαφορές: α) ο Πάτροκλος χρειάστηκε και τη συνέργεια τρίτου προσώπου για να πεθάνει – β) η παράκληση του Έκτορα για αμοιβαίο σεβασμό του νεκρού – γ) το σώμα του Έκτορα θα κακοποιηθεί, πριν παραδοθεί στους δικούς του, το σώμα του Πάτροκλου θα τιμηθεί – δ) ο θάνατος του Πάτροκλου είναι τιμωρία για την ύβρη του, ο θάνατος του Έκτορα είναι η εκδίκηση του Αχιλλέα)

**18.** **Ανήκει δόξα και τιμή στον Αχιλλέα που νίκησε τον Έκτορα με τη βοήθεια της θεάς Αθηνάς;** (α) η ανθρώπινη παρέμβαση αφαιρεί δόξα, όχι όμως η θεϊκή, που εκλαμβάνεται ως πλεονέκτημα το να έχει ο ήρωας τον θεό με το μέρος του – β) η νίκη είναι αποτέλεσμα της σύμπτωσης της ανθρώπινης δράσης με τη θεϊκή βούληση)

**19. Ποια είναι η σημασία του επεισοδίου της μονομαχίας Έκτορα-Αχιλλέα μέσα στην *Ιλιάδα*;** (αποτελεί κεντρικό επεισόδιο, γιατί συγκρούονται οι δύο σπουδαιότεροι ήρωες από τους δύο αντίπαλους στρατούς – σκοτώνεται ο κορυφαίος ήρωας των Τρώων – εδώ στόχευε από την αρχή το έπος (Α 240-244: όρκος του Αχιλλέα) και εδώ πραγματοποιούνται οι δύο σκοποί του: αφενός τιμωρείται ο Έκτορας για τον θάνατο του Πάτροκλου, αφετέρου ικανοποιείται και δοξάζεται ο Αχιλλέας – στη μονομαχία καταλήγει η εκδίκηση του Αχιλλέα και το αποτέλεσμά της δρομολογεί τις εξελίξεις μέχρι το τέλος του έπους – ο Έκτορας αποτελεί την πιο ολοκληρωμένη μορφή ομηρικού ήρωα στην *Ιλιάδα*: πολεμιστής – αρχηγός – συμπολίτης – γιος – αδελφός – σύζυγος – πατέρας)

### Εργασίες:

1) Να αποδώσετε περιληπτικά το περιεχόμενο της ενότητας. (80-100 λέξεις)

2) Να περιγράψετε με δικά σας λόγια τη μονομαχία Αχιλλέα-Έκτορα.

3) Να ηθογραφήσετε τον Αχιλλέα και τον Έκτορα από τη δράση και τα λόγια τους.

4) Ανήκει δόξα και τιμή στον Αχιλλέα που νίκησε τον Έκτορα με τη βοήθεια της θεάς Αθηνάς;

5) Να συγκρίνετε τον θάνατο του Έκτορα με τον θάνατο του Πάτροκλου και να βρείτε ομοιότητες και διαφορές.

6) Ερώτηση 1 σχολ. εγχ. σ. 144

7) Ερώτηση 2 σχολ. εγχ. σ. 144

8) Ερώτηση 3 σχολ. εγχ. σ. 144

9) Ερώτηση 4 σχολ. εγχ. σ. 144

10) Κάποια/ες από τις ερωτήσεις της επεξεργασίας που δεν απαντήθηκαν κατά την παράδοση του μαθήματος.